Suidpoolmuur

Die Suidpoolmuur is 'n reusagtige kosmiese struktuur wat gevorm word deur 'n enorme muur van sterrestelsels ('n galaktiese filament) wat oor minstens 1,37 miljard ligjare strek. 

Die struktuur is dig op vyf bekende plekke, onder andere baie naby die suidelike hemelpool, en is volgens die sterrekundiges wat dit ontdek het "vergelykbaar met die Groot Muur van Sloan op die helfte van die afstand". Die ontdekking daarvan is in Julie 2020 aangekondig deur Daniel Pomarède van die Paris-Saclay-universiteit en R. Brent Tully en kollegas van die Universiteit van Hawaii. Pomarède verduidelik: "'n Mens kan wonder hoe so 'n groot en redelik nabygeleë struktuur onopgemerk gebly het. Dit is weens sy ligging in 'n streek van die lug wat nog nie heeltemal besigtig is nie, en waar direkte waarnemings belemmer word deur kolle ruimtestof en wolke op die voorgrond. Ons het dit ontdek danksy sy swaartekraginvloed op die snelheid van 'n paar sterrestelsels."

Grootte
Die muur is meer as 1,37 miljard ligjare lank en lê op 'n afstand van 500 miljoen ligjare van hier. 'n Deel van die enorme struktuur is agter die Melkweg se Sone van Ondeursigtigheid. Die filament krul weg van die sterrebeeld Perseus in die Noordelike Halfrond na die Teleskoop in die verre suide. Tussenin raak dit effens aan die suidelike hemelpool self. Dit is so groot dat dit die plaaslike uitdying van die heelal grootliks beïnvloed. Volgens Tully "is ons vroeë verkenners van die kosmos" en verken hulle onbekende gebiede. Die ontdekkers sê: "Ons sal nie seker wees van sy volle omvang, en of dit ongewoon is nie, totdat ons die heelal op 'n aansienlik groter skaal gekarteer het."

Sien ook
 Groot Muur van Sloan

Verwysings

Skakels
 Suidpoolmuur – amptelike webtuiste

Sloan
Kategorie:Perseus (sterrebeeld)
Kategorie:Teleskoop (sterrebeeld)